Gaytakis jerusalémyenevwi ayge igkis timapni hene,
igkis kinetihwa pawtak.
Igkis awna:
— Mmah ka ba nernema ku pariye uwewkistenwiy aharit giwmasepten?
Ivegnay ku samah ig wewvari ay ubetwiy.
Igkisme ka aritnema giw adahan kamaxgi.
Nawenetke igkis pukuhpaw.
Nawenetke igkis ikiy ku igyewa Cristo,
ig Uhokri gikanyan adahan ukumaduketniwiy.
Gaytakisme kaytwa giwnkis:
— Kawa.
Ka ignema.
Mmanawa wixwiy hiyakgi ku pariyene ig.
Igme Cristo,
yuma hiyeg gihiyekten ku pariyene ig.
Igme Kiyavwiye Jesus kannuhekne ayge ariku leglis.
Ig timapni inakni iwit hene,
ig awna gitkis hiyeg:
— Yis yivewkan ku yis hiyakun ku pariyene nah.
Yivewkan yis hiyak ku kitekne nah.
Heneme nah ka ayta nuwnteknewatma.
Yis ka hiyak ku pariye igyewa nawahkisten atan.
Nahme hiyaknig.
Mmanawa nah ayta giwntak.
Ignewa ku pariye nawahkisten atan.
Igkis timapni hene,
igkis atere gikamaxwitni.
Heneme igkis ka hiyak ku samahpa gikamaxka gitkis mmanawa kote danuhte gihawkanavrik adahan ig kamaxka.
Avim ini ka aynsima gaytakis neras hiyeg iha ku ig Kiyavwiye Jesus ignewa Uhokri gikanyan adahan ukumaduketniwiy.
Igkis awna:
— Wixwiy hiyakni ku aysaw Uhokri gikanyan adahan ukumaduketniwiy danuh atan,
ig keh ka aynsima annutnek.
Hiyaksa kuri ig ner awayg kehne ka aynsima annut ay.
Ka ik adahan pahavwinema hiyeg keh annut pi kiyeste ariw inin akiw.
Neras farizewkis timep gakkis ku igkis hiyeg kinetihwa hene gimin Kiyavwiye Jesus.
Nikwe igkis gikakkis neras muwveg kiyatyevwi igkis awahkise gisandagmakis atere git adahan gikamaxwitni.
Igkisme gisandagmakis tivik,
igkis danuh atere git Kiyavwiye Jesus.
Igkis timap ig kinetihwa gitkis hiyeg.
Giwn:
— Nah ay yikak adahan aynesa hawkri.
Ayteke aysawnemenek nah diyuhe gimkat nawahkisten.
Avim ini yis ivegvanek heneme yis ka utivunek.
Ka ik adahan yis danuh atere ku kiney nah.
Gaytakis judeyenevwi giwewkistenkis ayge.
Igkis timapni inakni giwn hene,
igkis kinetihwa pawtak.
Giwnkis:
— Kit ig ataknek adahan wixwiy ka utivginek?
Mmah ig ataknek tahan gitkis neras judeyenevwi ku pariye misakwa aynte gibetkis gresiyenevwi adahan gikannuhtenkis atere?
Mmahki ig awna inakni ku wixwiy ivegvig aysawnemenek heneme wixwiy ka utivginek?
Mmahki ig awna inakni ku ka ik adahan wixwiy danuh atere ku kiney ig?
Hene igkis wakaymnibdi ayge.
Amaksemni fet abet ini hawkri ku pariye avitmin madikte hawkri adahan gifetrakis,
ig Kiyavwiye Jesus ayge tabir ariku leglis.
Ig hiyap neras muwveg ayge dimukne un giwtrikkis madikte hiyeg adahan kiyekisne gitkis ku samah minikwak Uhokri utipkis un gitkis izhaewyenevwi aynte amadga amatap.
Ig hiyapni hene,
ig awna gitkis hiyeg akak madikte gawaygi.
Giwn:
— Aytninabay numkanit.
Yis ku pariye giharitwiye Uhokri kiyesrad ke pahavwi hiyeg arabyuvyebe unbe,
aytninabay numkanit.
Nah kewa un dehetniki ariwtyakbe yidahan.
Higapnabay nuwntak takunipti.
Kamaxwanabay nuvitit takunipti.
Yis ku pariye kamaxwenevwi nuvitit,
yis hawata humawnek kewa un dehetniki ariwtyakbe gidahankis hiyeg.
In ke wotbe ka aynsima un dehetniki pes yiwntaknek adahan ikene gidehetnikis ka aynsima hiyeg akiw.
Henewatbaki Uhokri gannasan awna.
Ig Kiyavwiye Jesus awna inakni adahan arakak ku samah kamaxwenevwi givitit ignes gitiphaw Kiyavwiye Uhokrinek.
Heneme Gitip kote awahkiskante mmanawa ig Kiyavwiye Jesus kote wagahte ku kiney gikiytani.
Ka aynsima gaytakis neras fetyavu igkis timapni inakni iwit hene,
igkis awna:
— Ig Uhokri gawneve.
Gaytakisme awna:
— Ignewa Cristo,
ig Uhokri gikanyan adahan ukumaduketniwiy.
Igkisme gaytakis awna:
— Heneme ig galileyene.
Wake ig igyewatbe Uhokri gikanyan adahan ukumaduketniwiy,
nikwekam ig ka ariwntakma Galileyamnawkam.
Uhokri gannasan awna ku Uhokri gikanyan adahan ukumaduketniwiy ig amadga wayknek aynte paytwempu Belem aynte judeyamnaw ku kiney amekene Davi amadga wayk.
Hene igkis hiyeg ka tuguhkis gihiyekemnikis hehpekuyema gimin Kiyavwiye Jesus.
Gaytakis neras hiyeg aharitnes gikamaxwitni,
heneme yuma hiyeg gikamaxten.
Ayteke nikwe neras muwveg gisandagmakis diyuhe gitkis neras muwveg kiyatyevwi gikakkis farizewkis akiw.
Igkis danuh atere,
igkisme gikivarakis awna gitkis:
— Mmahki yis ka waxwa Jesus atan?
Igkisme kaytwa giwnkis:
— Usuh ka timapti pahavwinema awayg awna ke inaknibe.
Igkis farizewkis timapni hene,
igkis awna gitkis:
— Mmah yiswa hawata kinikiswe git?
Ka ba yis hiyap usuh ka iha giwn?
Ine ukivarawiy kawnata iha giwn.
Neras hiyegempu ku pariye ihevye giwn igkis ka hiyak hawkri.
Igkis ka hiyak ku pariye Uhokri gikumadukan awna.
Igkis ikaksaka adahanikwa biyukwiki.
Igme pahavwi awayg ayge ig timapni hene,
ig kavusa awna gitkis.
Giw Nikodemus.
Ig giyakikis farizewkis.
Ig ner ku pariye kuhwekwa kinetihwa gikak Kiyavwiye Jesus.
Giwn:
— Wixwiynewa ka ihpenema Uhokri gikumadukan.
In Uhokri gikumadukan ka isaksa wixwiy ikiy pahavwi ku ig taraksevye pahayenema adahan.
Amawka wixwiy hiyapnigte.
Amawka wixwiy timapnate giwn.
Wixwiy kote kehte hene gikak Jesus.
Igkis timapni hene,
igkis awna git:
— Mmahki pis awna inakni hene?
Mmah pis galileyene hawata ke Jesusbe?
Su atak ivegboha Uhokri gannasan.
In ka awna ku ig awahkis uminwiy pahavwinema gawneve avititak Galileyamnaw.
Igkis awna inakni,
igkis tivik diyuhe mpuse givinwatkis.